
Днес, на 13.01.2021 г., Комисията за противодействия на корупцията и за отнемане на незаконно придобитото имущество /КПКОНПИ/, в състав:
Сотир Цацаров - Председател
Антон Славчев - Заместник - председател
	Антоанета Георгиева – Цонкова – член
	Пламен Йоцов - член
	Силвия Къдрева- член

					У С Т А Н О В И :

Производството е образувано по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на Решение за образуване на производство за конфликт на интереси № КИ-195 от 16.09.2020 година по сигнал с вх.№ ЦУ01/С-543/ 25.08.2020 г. на КПКОНПИ.
Сигналът е насочен срещу Борислав *** Коларов - заместник-кмет на Община П. от 16.01.2020 г.
В сигнала се съдържат твърдения за това, че Борислав Коларов от години е представител на „***“ АД за района на гр. П. В началото на 2020 г. същият е назначен за заместник-кмет на Община П., която е потребител на услугите на „***“ АД, което води до съмнения относно наличието на конфликт на интереси.
Към сигнала са приложени като доказателства: Трудов договор № IV-А-22/11.01.2016 г., сключен между Община П. и Борислав Коларов, Заповед №3 от 16.05.2016 г. на кмета на Община П., Заповед № 1-ЗДСл от 15.01.2020 г. на кмета на Община П., Трудов договор № 2/ 15.01.2020 г., сключен между Община П. и Борислав Коларов, Заповед № IV-А-104 от 01.04.2020 г. на кмета на Община П., Заповед № IV-А-121 от 16.04.2020 г. на кмета на Община П., Обяснение от Борислав Коларов от 19.06.2020 г., договор с рег. № 40/ 02.05.2017 г. и анекс към него от 07.05.2019 г., договор с рег. № 147/01.11.2017 г., № 182/26.11.2018 г. и №161/21.11.2019 г., сключени между Община П. и „***“ АД, декларации на Борислав Коларов по чл.12, т.2 от ЗПУКИ (отм.) и по 35, ал.1, т.1 от ЗПКОНПИ.  
Във връзка с твърденията в сигнала Комисията е изискала и с писмо, вх. № ЦУ01/19209/ 26.10.2020 г. е получила от „***“ АД сключените между дружеството и Община П. в периода 2019-2020 г. договори; сключеният с Борислав Коларов договор от 01.09.2019 г. за съдействие при сключването на търговски сделки и за извършването на услуги, свързани с информационните модули и продукти с марка „***“, както и приложения 1 и 2 към него, анекс от 07.05.2019 г. към договор с рег. № 40/ 02.05.2017 г.; протоколи за продължаване на срока на абонамента за предоставените потребителско име и парола за достъп до ползваните от Община П. информационни системи „***“ – WEB версия – 4 броя, както и счетоводни документи за изплатено на Борислав Коларов възнаграждение за реализираните търговски сделки за периода 2019 – 2020 г. - отчети и сметки за изплатени суми към тях – 4 броя и счетоводна справка за общо полученото от него възнаграждение, свързано с реализираните търговски сделки и предоставени услуги за периода 2019 – 2020 г. – по хронология и с натрупване. 
С писмо, вх. № ЦУ01/19669 02.11.2020 г., от Община П. са получени изисканите от Комисията доказателства: договор с рег. № 40/ 02.05.2017 г. и анекс към него с рег. № 85 от 07.05.2019 г., договор с рег. № 161/21.11.2019 г., фактура № 2065000051/27.05.2019 г., ведно с платежно нареждане от 24.06.2019 г. и фактура № 2065000064/21.11.2019 г., ведно с платежно нареждане от 26.11.2019 г. 
Комисията служебно е направила справки в регистър НБД „Население“, в Търговски регистър, на електронната страница на Община П., както и в Регистъра на лицата, заемащи висши публични длъжности на КПКОНПИ - за подадените от Борислав Коларов декларации по чл.35, ал.1, т.2 от ЗПКОНПИ.

След като обсъди събраните в хода на административното производство доказателства, комисията установи следното от фактическа страна:

Сигналът е подаден от орган на съдебната власт.
Борислав *** Коларов е назначен като директор на дирекция “ФИДУОС“ по Трудов договор № IV-А-22/11.01.2016 г. с Община П. за изпитателен срок от 6 месеца. Със Заповед № 3/16.05.2016 г. на кмета на Община П., Коларов е назначен за директор на дирекция „ФИДУОС“ в Община П. по служебно правоотношение, считано от 16.05.2016 г. Със Заповед №1-ЗДСл от 15.01.2020 г. служебното му правоотношение е прекратено, като на същата дата между него и кмета на общината е сключен Трудов договор №2/15.01.2020 г. за длъжността заместник-кмет на Община П., считано от 16.01.2020 г.
Със своя Заповед № IV-А-104/01.04.2020 г. кметът на Община П. е определил, в случаите на отсъствие на кмета от общината, първи подпис за кмет на Община П. на документи за поемане на финансово задължение и извършване на какъвто и да е разход да полага заместник-кмета на общината - Борислав *** Коларов. 
Със своя Заповед № IV-А-121/16.04.2020 г. кметът на Община П. е предоставил на заместник-кмета на общината по „Финанси, бюджет и общинска собственост“ - Борислав Коларов, да сключва договори за отдаване под наем на свободни нежилищни имоти – общинска собственост, да сключва договори за отдаване под наем по реда на чл.14, ал.6 и ал.7 от ЗОС, да издава разрешения за таксиметров превоз на пътници, както и да внася в Общински съвет – П. проекти на правилници, наредби, инструкции и решения въпроси, свързани с ресора му, както и да подписва заповедите за отпуск на служителите в Общинска администрация – П., съгласно КТ и ЗДСл.
От представените по преписката доказателства е видно, че между от „***“ АД и Община П. има сключени договори за предоставяне на услуги, както следва:
- Договор с рег. № 40 от 02.05.2017 г. – за създаване и поддържане на уеб-базиран софтуерен модул за нуждите на общината, подписан за дружеството от Изпълнителния директор В. Х., а за община П. – от кмета Д. Б.;
- Договор № 147 от 01.11.2017 г., по силата на който „***“ АД отстъпва на Община П. правото на ползване и обслужващия потребителски софтуер на посочените в договора модули от Информационна система „***“ за срок от 12 месеца. Договорът е подписан за дружеството от Изпълнителния директор В. Х., а за община П. – от кмета Д. Б.;
- Договор №182 от 26.11.2018 г., с който „***“ АД отстъпва на общината правото на ползване и обслужващия потребителски софтуер на посочените в договора модули от Информационна система „***“ за срок от 12 месеца. Договорът е подписан за дружеството от Изпълнителния директор В. Х., а за община П. – от кмета Д. Б.;
- Анекс от 07.05.2019 г. към Договор с рег. № 40 от 02.05.2017 г., по силата на който сключения между страните договор се продължава за срок от 12 месеца, считано от датата на подписването му. Същият е подписан за дружеството от Изпълнителния директор В. Х., а за община П. – от кмета Д. Б.;
- Договор с рег. № 161 от 21.11.2019 г., с който „***“ АД отстъпва на общината правото на ползване и обслужващия потребителски софтуер на посочените в договора модули от Информационна система „***“ за срок от 12 месеца. Договорът е подписан за дружеството от Изпълнителния директор В. Х., а за община П. – от кмета Д. Б.
От представено по преписката писмо от кмета на Община П., изх. №ЕД-10-477-101/17.06.2020 г., изпратено до ОД МВР Б., е видно, че Община П. ползва услугите на информационна система „***“, считано от 02.05.2017 г. Всички договори за абонаментно обслужване са подписани от кмета на Община П. и от главния счетоводител, като представляващи общината, а от страна на „***“ договорите са подписани от Изпълнителния директор на дружеството В. Х. 
По преписката са представени като доказателства и Фактура № 2065000051 от 27.05.2019 г. за сума в размер на 3000 лева, с вкл. ДДС и Фактура № 2065000064 от 21.11.2019 г. за сума в размер на 3374,56 лева, с вкл. ДДС. Фактурите са издадени от „***“ АД, като доставчик и Община П., като получател, като за общината фактурите са получени и подписани от кмета на общината Д.Б.  Представени са и платежни нареждания от 24.06.2019 г. и от 26.11.2019 г., с които сумите са преведени от Община П. по сметката на „***“ АД.
	От представените с писмо, вх. № ЦУ01/19209/ 26.10.2020 г. на КПКОНПИ, доказателства от „***“ АД е видно, че между дружеството, като възложител и Борислав Коларов, като изпълнител, на 01.09.2019 г. е сключен договор, по силата на който възложителят възлага, а изпълнителят се задължава срещу възнаграждение да съдейства за сключването от възложителя на търговски сделки и за извършването на услуги, свързани с информационните модули и продукти с марка „***“, включително посредничество за сключване на договори с клиенти за предоставяне право на ползване, обучение за работа, оказване на текуща помощ във връзка с абонаментното обслужване на потребителя, разпространение и реклама на информационните продукти с марка „***“. Договорът е със срок от една година – до 31.08.2020 г. Видно от писмо, изх. № 96/ 08.06.2020 г. от изпълнителния директор на „***“ АД до ОД МВР Б., Борислав Коларов няма право от свое име да сключва договори с клиенти относно предлаганите от *** продукти и услуги.
	По преписката са представени и Протоколи за продължаване на абонамент от 18.11.2019 г., от 20.11.2019 г. и от 23.09.2020 г. между „***“ АД и Община П., в които като представител на дружеството е вписан Борислав Коларов, а за общината – кметът Д.Б.
Видно от представени от „***“ АД сметки за изплатени суми и справка за общо полученото от Борислав Коларов възнаграждение като изпълнител по договор/ите му с „***“ АД, свързано с реализирани търговски сделки и предоставени услуги по договори за периода 2019-2020 г., Коларов е получил общо възнаграждение в размер на 1533, 63 лева за осъществените от него такива през 2019 г. 
По преписката не са представени документи за дължимо и получено от Коларов възнаграждение за работата му като представляващ „***“ АД,  след встъпването му в длъжност като заместник-кмет на Община П. 

Въз основа на така изяснената фактическа обстановка, Комисията установи следното от правна страна:

За да е осъществен конфликт на интереси по смисъла на чл.52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл.53 и чл.54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Съгласно чл.39 от Закона за местното самоуправление и местната администрация (ЗМСМА) кметът на общината назначава заместник-кметове в съответствие с одобрената численост и структура на общинската администрация и определя техните функции. Кметът на общината определя със заповед заместник-кмет, който го замества при отсъствието му от общината (ал.2). Кметът на общината може да оправомощава заместник-кметове да изпълняват неговите  правомощия в случаите, когато това е предвидено в закон (ал.4).
Като заместник-кмет на Община П., считано от 16.01.2020 г. Борислав *** Коларов е лице, заемащо висша публична длъжност по смисъла на чл.6, ал.1, т.32 от ЗПКОНПИ.
При наличието на този първи елемент от състава на конфликта на интереси, определящо за съществуването на такъв в конкретния случай е упражняването на правомощия по служба от страна на лицето, заемащо висша публична длъжност и частен интерес, при наличието на който следва да е станало това.
По силата на договор от 01.09.2019 г., сключен между  „***“ АД, като възложител и Борислав Коларов, като изпълнител, възложителят възлага, а изпълнителят се задължава срещу възнаграждение да съдейства за сключването от възложителя на търговски сделки и за извършването на услуги, свързани с информационните модули и продукти с марка „***“, включително посредничество за сключване на договори с клиенти за предоставяне право на ползване, обучение за работа, оказване на текуща помощ във връзка с абонаментното обслужване на потребителя, разпространение и реклама на информационните продукти с марка „***“.  Борислав Коларов няма право от свое име да сключва договори с клиенти относно предлаганите от *** продукти и услуги.
Видно от разпоредбата на §1, т.15, б.“б“ от ДР на ЗПКОНПИ, освен наличие на роднински връзки, свързаност може да се породи и от наличието на икономически или политически зависимости, които пораждат основателни съмнения в безпристрастността и обективността на лицето, заемащо висша публична длъжност. 
ЗПКОНПИ не съдържа легална дефиниция за „икономически зависимости“, но видно от целта на закона, а и от съдебната практика по въпроса, същите се обосновават от съществуването на стопанско-финансово обвързване между две лица, при което у двете или у някое от тях възниква субективно убеждение или се провокира мотив за осъществяване на поведение, в случая служебни правомощия, по определен, ползващ другото лице начин.
Икономическата зависимост по смисъла на ЗПКОНПИ има различни практически хипотези, като една от тях е наличието на трудов или граждански договор (Решение №6781 от 20.05.2014 г. по адм. д. №324/ 2014 г. по описа на ВАС, Решение №2577/ 24.02.2014 г. по адм. д. №11779/ 2013 г. на ВАС). 
В случая, наличието на граждански договор между „***“ АД и Борислав Коларов, по силата на който той получава възнаграждение за извършената от него работа, обуславя наличието на икономически зависимости между Коларов и дружеството, от което следва и свързаност помежду им по смисъла на §1, т.15, б. „б“ от ДР на ЗПКОНПИ. 
От представените по преписката договори за предоставяне на услуги, сключени между от „***“ АД и Община П. с регистрационни номера, както следва:  № 40 от 02.05.2017 г. и анекс към него от 07.05.2019 г., № 147 от 01.11.2017 г., №182 от 26.11.2018 г. и № 161 от 21.11.2019 г., е видно, че същите са подписани от кмета на Община П. и от главния счетоводител, като представляващи общината и от Изпълнителния директор на „***“ АД. Същите са сключени преди Борислав Коларов да бъде назначен за заместник-кмет на Община П., считано от 16.01.2020 г. 
В съставените Протоколи за продължаване на абонамент от 18.11.2019 г., от 20.11.2019 г. и от 23.09.2020 г. между „***“ АД и Община П., представени по преписката, като представител на дружеството е вписан Борислав Коларов, а за общината – кметът Д.Б. Конкретно, при съставянето на Протокола за продължаване на абонамент от 23.09.2020 г., Борислав Коларов вече е бил заместник-кмет на Община П., но в случая същият не е упражнил правомощия по служба в това си качество.
От представените по преписката доказателства се установи, че със своя Заповед № IV-А-104/01.04.2020 г. кметът на Община П. е определил, в случаите на негово отсъствие от общината, първи подпис за кмет на Община П. на документи за поемане на финансово задължение и извършване на какъвто и да е разход да полага заместник-кмета на общината - Борислав *** Коларов. 
От събраните по преписката доказателства не се установи Коларов, в качеството си на заместник – кмет на Община П. да е подписвал документи за поемане на финансово задължение и извършване на какъвто и да е разход по отношение на свързаното с него лице „***“ АД.
По преписката не се установи Борислав *** Коларов, в качеството си на заместник-кмет на Община П. и лице, заемащо висша публична длъжност считано от 16.01.2020 г., да е упражнил свои правомощия по служба относно сключените от Община П. договори със свързаното с него лице „***“ АД.
Липсата на упражнени правомощия по служба, като една от трите кумулативни предпоставки на конфликта на интереси води и до невъзможността за неговото проявление.
Предвид изложеното, на основание чл. 74, ал.1 и ал.2 от ЗПКОНПИ, Комисията за противодействие на корупцията и за отнемане на незаконно придобитото имущество 

РЕШИ:

НЕ УСТАНОВЯВА конфликт на интереси по отношение на Борислав *** Коларов, ЕГН ***, заместник-кмет на Община П. и лице, заемащо висша публична длъжност, по смисъла на чл. 6, ал.1, т.32 от ЗПКОНПИ, във връзка със сключени от Община П. и „***“ АД договори за предоставяне на услуги № 40 от 02.05.2017 г. и анекс към него от 07.05.2019 г., № 147 от 01.11.2017 г., №182 от 26.11.2018 г. и № 161 от 21.11.2019 г, както и протоколи за продължаване на абонамент от 18.11.2019 г., от 20.11.2019 г. и от 23.09.2020 г., поради липса на упражнени правомощия по служба
Препис от Решението да се изпрати на Окръжна прокуратура - Б., с оглед преценка за реализиране на правомощията й по чл. 76, ал. 2 от ЗПКОНПИ.
Препис от Решението да се изпрати на  Борислав *** Коларов, заместник-кмет на Община П.,  на основание чл.75, т.1 от ЗПКОНПИ.


КОМИСИЯ:
                             ПРЕДСЕДАТЕЛ:……………/п/…….……………../СОТИР ЦАЦАРОВ /

                             ЗАМЕСТНИК - ПРЕДСЕДАТЕЛ:………/п/…….../АНТОН СЛАВЧЕВ/

                             ЧЛЕН:…………………………/п/………….../АНТОАНЕТА ЦОНКОВА/

		      ЧЛЕН:…………………..……./п/..…………………../ПЛАМЕН ЙОЦОВ/

                              ЧЛЕН:………………………../п/…..…..................../СИЛВИЯ КЪДРЕВА/

